סינמה סיטי

סינמה סיטי (באנגלית: Cinema City) הוא שמה של רשת מתחמי בתי קולנוע ("מגה-פלקס") ישראלית בבעלות האחים לאון ומשה אדרי. המתחמים בבעלותה, מן הגדולים בישראל, נמצאים ברמת השרון, מצפון למחלף גלילות, במערב ראשון לציון, בירושלים, באזור קריית הלאום, בכפר סבא (במתחם G) ובנתניה.
"סינמה סיטי" הפעילה בעבר שני בתי קולנוע נוספים, קטנים יותר, ברעננה: "רענן" בקניון רננים שנסגר בדצמבר 2016, ו"פארק" אשר צמוד לפארק רעננה שנסגר בשנת 2016 לרגל שיפוצים והועבר ביוני 2017 לבעלות רשת בתי הקולנוע לב. החברה נמצאת בהליך בנייה של מתחמי קולנוע נוספים.

סינמה סיטי ברמת השרון

המתחם ברמת השרון (32°08′47″N 34°48′17″E), סמוך לצומת גלילות, נפתח ב-2002. הוא מכיל 30 אולמות, ביניהם חמישה "אולמות VIP". בשנת 2014 בוצעו תהליכי ההרחבה מ-21 אולמות ל-30. באולמות החדשים בהרחבה נכלל אולם המופעים "סיטי הול", שבו כ-900 מקומות ישיבה. בשיתוף פעולה עם אוניברסיטת בן-גוריון פועל במתחם גם המרכז ללימודי פנאי "זמן אשכול", בו מועברים קורסים ממחלקת לימודי החוץ של האוניברסיטה. במבנה משולבים אזור מסעדות גדול, סופרמרקט, בנק, חנויות ושתי קומות משרדים, שבהם שוכנת הנהלת "תנובה".
בשנת 2018 הוקמה במקום הטייסת - מתחם סימולטורי טיסה שבו 10 סימולטורים של F-16, חדרי תדריכים, הלבשה, ציוד, מועדון טייסת ועוד.
המתחם זכה להצלחה כלכלית, דבר שהוביל ליוזמות דומות ברחבי הארץ להקמת מתחמי קולנוע בעלי מספר רב של אולמות קולנוע, לרוב רחוק ממרכזי ערים, בניגוד למגמה הרווחת של הקמת בתי קולנוע בעלי מספר מצומצם של אולמות (בין 5–10) בתוך קניונים.

סינמה סיטי בראשון לציון

ב-17 במרץ 2010 נפתח מתחם "סינמה סיטי" בראשון לציון (31°59′03″N 34°46′14″E). סניף זה של "סינמה סיטי" כולל 26 אולמות קולנוע, ובין המיוחדים שבהם: שני אולמות "אהבה" ברוח האהבה, ושלושה אולמות אח"מים ("VIP"). המתחם, בבעלות גזית גלוב ישראל, שבו נמצא הקולנוע, כולל גם מסעדות וחנויות. 
במתחם שמחוץ למבנה (מול הכניסה המזרחית) מוצגת תערוכת פסלי ענק ודגמים של בעלי חיים פרהיסטוריים ודינוזאורים. מתחם זה ידוע בכינוי "פארק הדינוזאורים". ב-2013 כלל המתחם דגמים של בעלי חיים פרההיסטוריים דוגמת דינוזאורים, פטרוזאורים וממותה, לצד פסלי חיות בר (כגון תנינאים, קרנפים וארות) ודרקונים. עם הזמן נשברו חלק מהפסלים. ביולי 2019 חודש פארק הדינוזאורים: כמעט כל הדגמים הישנים הוסרו, ובמקומם הוצבו דגמים אנימטרוניים שזזים ומשמיעים קולות כל שעה עגולה (הדינוזאורים במתחם החדש כוללים טריצרטופס, טירנוזאורוס, ברכיוזאורוס, סטגוזאורוס, אלוזאורוס וולוצירפטור). בנוסף הוצבו פסלי ענק בדמות הרובוטריקים אופטימוס פריים ובאמבלבי.
מאז השלבים המוקדמים של תכנון המתחם ועד 2013, עת נבחר לכהן בראשות עיריית חדרה, שימש צבי גנדלמן כמנכ"ל סינמה סיטי ראשון לציון. בשלהי 2013 מונה רוני בני לתפקיד מנכ"ל המתחם.
 מדיה וקבצים בנושא פארק הדינוזאורים, סינמה סיטי ראשון לציון בוויקישיתוף

סינמה סיטי בירושלים

מתחם שלישי של הרשת החל להיבנות בשנת 2013 בקריית הלאום בירושלים (31°46′56.58″N 35°12′12.15″E), מעל חניון הלאום ומול בית המשפט העליון.
המתחם נפתח לקהל הרחב ב-27 בפברואר 2014(מקום שבו יאיר נתניהו לא גירד בו מסטיקים לטענתו בשנת 2009 כי לא היה קיים)  והוא כולל 19 אולמות קולנוע המחולקים ל"נושאים" ("אולם VIP", "אולם ילדים", "אולם אהבה" וכו'). המקום כולל גם שני אולמות תיאטרון ומוזיאון העוסק בקולנוע. מלבד אלה, במקום פועל מרכז קניות הכולל יותר מ-50 בתי עסק. במסדרונות, בין בתי הקולנוע והעסקים השונים, פזורות דמויות מסדרת "הדרדסים" וכן מסרטי דיסני, לצדם נוהגים באי המקום להצטלם.
על גג המבנה הוקם מתחם "עיר התנ"ך", אזור הכולל תצוגות של למעלה מ-60 סצינות מסיפורי התנ"ך, ואף דגם של "תיבת נח", שבתוכו מוקרן, החל מיולי 2014, סרט מצויר העוסק בתולדות ירושלים, נכון ל-2019, המתחם סגור. בקומה השלישית של הבניין הוקם "מוזיאון הקולנוע היהודי".
במאמרים שונים בכלי התקשורת הובעה תרעומת על הקמת מרכז בידור בסמוך לבית המשפט העליון, כאשר ישנו אף גשר המחבר בין שני המתחמים.
הסינמה סיטי עורר ויכוח עירוני סוער בשל ההחלטה שהמתחם יהיה סגור בשבת, מקור ההחלטה הוא בסעיף של משרד האוצר שחייב לסגור את הסינמה סיטי בשבת, בשל היותו בנוי על אדמה ציבורית. החלטת האוצר אושרה בעירייה והסינמה סיטי חויב להיסגר בשבתות. הנושא עורר דיון ציבורי נרחב בירושלים, הפגנות קוימו בשערי המקום ובכיכר ספרא והוגשה עתירה לבג"ץ בנושא, שהחליט שעל העירייה לדון בנושא בשנית. המתנגדים לסגירת הקולנוע בשבתות טענו שזוהי הפרה של הסטטוס קוו הירושלמי שלפיו בתי קולנוע פתוחים בשבתות. יזמי המתחם שבתחילה התנגדו לסגירתו בשבתות, במיוחד בשל פתיחתו של סניף "יס פלאנט" הירושלמי, הודיעו לבסוף שהם מתכוונים להשאיר את המתחם סגור בשבתות.
בין הפסלים המקשטים את המקום הוצג פסל אדם קדמון משופם, הצופה מבעד למשקפת. בינואר 2015 הודיעה הנהלת סינמה סיטי על הסרת הפסל, עקב דמיונו, לדעת המבקרים, לתמונת עמיר פרץ צופה דרך משקפת סגורה.
ביוני 2016, דחה בית המשפט המחוזי בירושלים, את עתירת בעלי הסינמה סיטי, שניסו למנוע את הרס גג שנבנה באופן לא חוקי במתחם בירושלים. הגג, שהוקם מעל מה שאמור היה להיות כיכר ציבורית בשם "כיכר הלאום", הפך את המקום לקניון סגור.

סינמה סיטי בכפר סבא

המתחם בכפר סבא נפתח לציבור ב-18 ביוני 2015 ונמצא במתחם G בעיר.
במתחם נמצא אולם תיאטרון, המכיל 350 מקומות ישיבה, ושנים-עשר אולמות קולנוע. אלה כוללים שני "אולמות VIP".
בסך הכל מציע המתחם 1,500 מושבים המחולקים לפי קטגוריות: אולם ילדים, אולם אהבה ואולם סרטי אימה.

סינמה סיטי בנתניה

המתחם בנתניה נפתח לציבור ב-1 בדצמבר 2016. המתחם, שבהקמתו הושקעו כ-45 מיליון ש"ח, ממוקם בשטח המתחם המסחרי "רוגובין פדרמן", הנמצא בסמוך לאצטדיון העירוני נתניה. המתחם בן שתי הקומות כולל קומפלקס עם 14 בתי קולנוע "חכמים", מתוכם שני "אולמות VIP", אולם תיאטרון ומופעים שכולל 350 מקומות ישיבה, ומגוון מסעדות ובתי קפה לצד חנויות.